קולט אבולקר-מוסקט

קולט ביאטריס אבולקר-מוסקט (בצרפתית: Colette Aboulker-Muscat; 28 בינואר 1909 – 25 בנובמבר 2003) הייתה מורה רוחנית, מחברת ספרי עיון, מטפלת ברפואה אלטרנטיבית ובדמיון מודרך ומשוררת, שחיה ופעלה בירושלים.

 ביוגרפיה 
קולט אבולקר נולדה בעיר אלג'יר בירת אלג'יריה למשפחה אריסטוקרטית. אביה, פרופ' אנרי אבולקר, היה רופא בעל שם והתמחה בניתוחי מוח. כמו כן כיהן כסגן ראש עיריית אלג'יר, עמד בראש "הפדרציה הציונית של אלג'יריה" במשך כשלושה עשורים וקיבל את מדליית הרזיסטנס על פעילותו במהלך מלחמת העולם השנייה. אמה, ברת בנישו-אבולקר, הייתה סופרת ומשוררת, מראשונות הסופרות שפרסמו את יצירותיהן באלג'יריה. דודה של קולט אבולקר (אחיה הצעיר של האם) היה ד"ר ריימון בנישו, פילוסוף והוגה דעות בעל מעמד רם בקהילה היהודית באלג'יריה. קרויה על שם שמחה ביאטריס אבולקר, אשתו של הסבא רבא שלה, הרב שמואל אבולקר, הקבורה בבית הקברות היהודי בהר הזיתים בירושלים.יוסף שרביט מציין במאמרו כי קולט אבולקר ביקרה לראשונה בירושלים בשנת 1927. הרב אברהם יצחק הכהן קוק שהיה ידיד קרוב של הרב שמואל אבולקר, הסבא רבא שלה, קיבל את פניהם ולקח אותם לבית העלמין היהודי בהר הזיתים כדי לעלות לקברה של אשת הרב, שמחה ביאטריס אבולקר (יוסף שרביט, עמ' 344). 

במשפחה היו שלושה ילדים: קולט, מרסל וז'וזה אבולקר, שהיה מפקד המחתרת היהודית באלג'יריה במלחמת העולם השנייה. בת רביעית נפטרה בילדות.

אבולקר נטלה חלק בשחרור אלג'יר מהשלטון הנאצי בזמן מלחמת העולם השנייה, מבצע לפיד, שבו המחתרת היהודית השתלטה בכוחות עצמה על אלג'יר למשך 12 שעות עד להגעת הכוחות האמריקאים. על חלקה במבצע זה זכו אבולקר וכמה מבני משפחתה האחרים באותות הצטיינות ובמכתבי הוקרה באלג'יריה. כמו כן בתקופה הזאת שידרה מבית המשפחה שידורים ברדיו צרפת החופשית.

אבולקר היגרה תחילה לצרפת, שם למדה תקופה מסוימת בסורבון, ובהמשך עלתה בשנת 1954 לישראל.

ב-1995 ראה אור בארצות הברית ספר שיריה "לבד עם האחד".

הסופרת תמר ברגמן כתבה ספר המוקדש לדמותה של אבולקר-מוסקט. כתב היד של ספר זה, "כמראה לטושה", הוגש בעילום שם לקרן ירושלים לספרות יפה וזכה בפרס. גם הסופרת נגה טרבס ביססה על דמותה את אחת הנובלות שכתבה, "האישה הכי חכמה בירושלים".

בשנת 1995 קיבלה את אות יקירת ירושלים.

 חיים אישיים 
הייתה נשואה פעמיים: בגיל 18 נישאה בפעם הראשונה לשמואל דנאן, בנישואים שהוסדרו עבורה על ידי הוריה. מנישואים אלה הייתה אם לשניים. כעבור כמה שנים, לאחר גירושיה, נישאה בשנית לאריה מוסקט, עורך דין יליד רוסיה, שהיה שליח עלייה ישראלי לקהילה היהודית באלג'יריה ועבד, מאוחר יותר, כמבקר הפנימי של עיריית ירושלים.

התגוררה בשכונת רסקו בירושלים.

 עיסוקה 
שיטת הטיפול שלה התבססה על דמיון מודרך ורפואה טבעית. בשיטתה נעשה שימוש אקלקטי במיתוסים קדומים, לימודי פסיכולוגיה (ברוח הפסיכולוגיה היונגיאנית), קבלה (מסבתה למדה שיטות ריפוי מסורתיות המסתמכות על הקבלה), טקסטים מקודשים, ספרות ושירה מהתרבות המערבית, ומנהגים עתיקים של יהודי צפון אפריקה. בשיטת הטיפול שלה ניסתה להרחיב את גבולות התודעה ולהעלות דימויים חזותיים מתת-ההכרה להכרה. בתחילת דרכה כמטפלת טיפלה גם בניצולי שואה.

בנוסף להיותה מטפלת קיימה אבולקר-מוסקט אצלה בבית קבוצות לימוד שבהן העבירה קורסים במשך ימות השבוע. במוצאי שבת נהגה לכנס בסלון התרבותי, שנערך בביתה, אמנים ואנשי רוח.

 ספריה 
 Life is not a Novel, Black Jasmine, 2003
 Mea Culpa: Tales of Resurrection, 1997, ACMI Press,1997
 Alone With the One: Poetry, ACMI Press, 2000 (ספר השירים מלווה באיורים של הציירת הירושלמית נעמי בריקמן)
 Simcha H. Benyosef (Author), Colette Aboulker-Muscat (Contributor), Gerald N. Epstein (Foreword), Reversing Cancer through Mental Imagery, ACMI Press, 2017
 Barbarah L. Fedoroff, Gerald Epstein, The Encyclopedia of Mental Imagery: Colette Aboulker-Muscat's 2,100 Visualization Exercises for Personal Development, Healing, and Self-Knowledge, ACMI Press, 2012

 לקריאה נוספת 
 תמר ברגמן, כמראה לטושה, תל אביב, עם עובד, 1995
 נגה טרבס, "האישה הכי חכמה בירושלים", הר האושר, תל אביב, הוצאת הקיבוץ המאוחד, 2008

 Aliza Yehezkiel, The Davidic families and the genealogy of Colette Aboulker-Muscat, Jerusalem, 2005
 ג'רלד אפשטיין (תרגום: נעמה יונג), דמיון מודרך, הוצאת אופוס, 2000

 קישורים חיצוניים 



 הערות שוליים 

קטגוריה:ישראלים ילידי אלג'יריה
קטגוריה:עולים בשנות ה-1950
קטגוריה:עולות בשנות ה-1950
קטגוריה:רסקו: אישים
קטגוריה:משוררים ישראלים
קטגוריה:יקירי ירושלים
קטגוריה:יקירות ירושלים
קטגוריה:מרפאים אלטרנטיביים
קטגוריה:מחברי ספרי עיון ישראלים
קטגוריה:ישראלים שנולדו ב-1909
קטגוריה:ישראליות שנולדו ב-1909
קטגוריה:ישראלים שנפטרו ב-2003
קטגוריה:ישראליות שנפטרו ב-2003